ད་ལམ་འདིར་པོ་ཏ་ལར་བཞུགས་པའི་བོན་དཔེ་རྙིང་པའི་དཀར་ཆག་བསྒྲིགས་པ་མཐོང་ཐུབ་པ་ནི་བོད་ཀྱི་རིག་གཞུང་གི་རྩ་བ་གང་ལ་ཐུག་ཡོད་པ་ཤེས་ཆེད་ལ་ཧ་ཅང་གི་གནད་འགག་ཆེན་པོ་རེད༏དེར་བརྟེན་བོན་གྱི་གཞུང་དུ་འབྱུང་བའི་བོད་ཀྱི་ཐུན་མོང་མ་ཡིན་པའི་འདུ་ཤེས་དཔེར་ན་དགྲ་ཆོས་དང་ཞལ་བསྒྱུར།ཁྲམ་དང་མདོས།བླ་བསླུ།སེལ་གྱི་གཏོ་དང་གླུད་ཀྱི་གཏོ།ཀླུ་བཅོས་དང་གཉན་བཅོས།ཕྱ་གཡང་དང་ཚེ་སྒྲུབ་ཀྱི་གཏོ།ཚེ་དབང་བོད་ཡུལ་མའི་ཆ་ལག་གཅིག།བོན་སྒོ་གསལ་བྱེད་དང་ཞང་ཞུང་སྙན་བརྒྱུད་ཀྱི་བོན་སྐོར་ལྟ་བུས་མཚོན་བོན་དཔེ་བརྒྱ་དང་ལྔའི་མཚན་དང་དེ་དག་གི་ཤོག་གྲངས་ཡིག་འཕྲེང་པར་གཞི་དང་ཆ་ཚང་མིན་དང་རལ་སྐྱོན་བཅས་ཕྲ་ཞིང་ཕྲ་བའི་སྒོ་ནས་འགྲེལ་བཤད་གནང་འདུག༏འདི་དག་ནི་མ་འོངས་པར་བོད་རིག་པའི་ཞིབ་འཇུག་ལ་འཁོ་བའི་རྒྱུ་རྐྱེན་ཡང་དག་པ་ཞིག་ཡིན་པར་མ་ཟད་བོད་རང་གི་མནའ་བོའི་ཤེས་རིག་ནི་རྒྱ་དཀར་ནག་ལས་བྱུང་བ་མ་ཡིན་པར་བོད་རང་དུ་ས་སྐྱེས་རྡོ་སྐྱེས་ལྟ་བུ་ཡིན་པ་བོན་གཞུང་རྙིང་པ་ཁོ་ན་ལས་ཤེས་ནུས་པ་ཡིན།ཡ་མཚན་པ་ཞིག་ལ་གོང་སྨོས་བོན་དཔེ་པོ་ཏི་གསེར་བྲིས་ཅན་དེ་ཚོ་དཀར་ཆག་འདིའི་ནང་དུ་འཁོད་མི་འདུག།དཀར་ཆག་འདི་ད་དུང་དཔར་སྐྲུན་བྱས་མི་འདུག།